Kolike su šanse da bivši članovi Mosta ostanu uz Živi zid? Ne prevelike, čini nam se. Članovi stranke Promijenimo Hrvatsku dosad su u svojim političkim karijerama pokazali dosta veliku pragmatičnost. Juro Martinović već je sinoć, nekoliko minuta nakon što su izlazne ankete pokazivale da je ušao u Sabor, izjavio da je spreman na koaliranje s drugima. Iako Ivan Vilibor Sinčić, šef koalicije s kojom je izašao na izbore vrlo rezolutno tvrdi da tako nešto ne dolazi u obzir.

Prije nego što je s Ivanom Lovrinovićem i Ivicom Mišićem osnovao Promijenimo Hrvatsku, gospodin Martinović bio je član Mosta. No, kad je ta stranka prošle godine glasala za opoziv Tomislava Karamarka, on je to odbio učiniti, priklonivši se tako tadašnjem potpredsjedniku Vlade. U jednom trenutku za svu trojicu se spekuliralo da prelaze kod Bandića, no na kraju su se ipak odlučili za Živi zid.

Prilično bizaran sinoćnji TV nastup

Iako je Juro Martinović bio prvi na listi kolacije Živog zida u VI. jedinici, na kraju ipak nije ušao u Sabor jer ga je preferencijalnim glasovima pobijedio Ivan Pernar. No, slično je sinoć reagirao i Ivica Mišić koji je ušao u Sabor iz V. jedinice. Gospodin Mišić kazao je nakon objave rezultata kako je teško odmah ovako reći da će ići u oporbu te da “imaju i druge programe”.

Prilično bizarno bilo je i za vrijeme sinoćnjeg TV javljanja. Ivan Sinčić, koji se obratio prvi, ustvrdio je kako nema šanse da opcija koju vodi koalira bilo s kime. Nekoliko sekundi kasnije u program se uključio gospodin Lovrinović koji je, stojeći nekoliko centimetara od Sinčića, relativizirao tu tezu, izjavom kako “treba razgovarati”.

Dramatičan istup članice Glavnog odbora

S druge strane, članica Glavnog odbora Živog zida, Mihaela Varga kasno sinoć stavila je dosta dramatični post na Facebook koji je započela rečenicom da je “odlučila provesti večer doma, s ljudima koje voli i koji su časni i iskreni prijatelji”. Dalje piše kako je “u proteklih nekoliko tjedana svojim očima vidjela najgnjusnije stvari, koje su sramota za njezinu stranku. Toliko gnjusne da je trojac jednak onima protiv kojih govore sve ove godine. O tome uskoro”.

Varga objašnjava kako nitko od članova koji su radili na terenu i zbog kojih se “sve ovo i događa nije pozvan u stožer. Čak niti tajnik stranke. Pozvana je isključivo podobna ekipa, koja klima glavom kad god ju se pogleda”.

Tek sad stvari postaju zbilja sulude

Gospođa Varga, inače, u braku je s članom Živog zida, Hrvojem Runtićem. I sad stvari postaju do kraja sulude. Dakle, gospodin Runtić jučer je izabran u Sabor kao kandidat Živog zida u IV. jedinici. I nekoliko tjedana prije izbora, nakon što je stranka predala izborne liste, vrijeđao je vodstvo na Facebooku izjavama kako je “Sinčić je lutak, a Pernar luđak koji mrzi žene”. No u nedjelju, dakle na izborni dan, objavio je post za koji ne znamo što reći pa smo ga naprosto odlučili citirati.

Facebook objavu gospodina Runtića prenosimo u cijelosti:

Dragi ljudi, znam da vas ima koji mi vjerujete, pogotovo oni koji su i sami spoznali što su spoznali prije mene. Znam i da će u vremenu koje je pred nama dio vas troglava aždaja okrenuti protiv mene lažima i spletkama, jer radi se o troje ljudi koji su profesionalna prevarantska banda koja se, za razliku od mene i većine vas, ne bavi ničim osim smišljanjem prevara, manipuliranjem ljudima, okretanjem jednih protiv drugih. Ukratko, stvaraju mutnu vodu u kojoj im je lakše vladati nego da su stvari čiste.

Stoga, do kraja dana ću obrisati profil. Ne želim nevjernim Tomama dokazivati istinu, time će se baviti institucije i mediji. Ja sam čist, koliko god oni govana skupili da za jedno pivo, đoju ili 100 kuna lažu o meni.

Nitko nije svetac, pa ni ja, u 43 godine života nakupi se pogrešaka, krivih odluka, svega. Ali ukrao nisam nikad, prevario jesam dva tri puta neke bivše cure, krivotvorio nisam nikad ništa. Moj najveći krimen je to da sam upotrijebljen kao korisni idiot, i zbog toga se iskreno i ponizno ispričavam svim bivšim kolegama (onima koji su iskreni i dobri ljudi, idealisti) koji su ili ostali u stranci ili otišli u Slobodnu Hrvatsku, ili napustili sve kao što je to, pritisnut sa svih strana, učinio Mario Gracin, o kojem i danas često razmišljam.

Na kraju, reći ću vam samo za neke od tih koje su kao skupili “po Slavoniji” (njih čak tridesetak kako vele, na životnom prostoru gdje se pati više od milijun Slavonaca i Baranjaca), a koji su im kao svjedoci da sam ja ljudsko smeće.

Jedan od tih je čovjek koji se bavi poreznim pronevjerama, ne plaća dobavljačima, a kada mu firma ode u blokadu, on otvori novu. Hvali se okolo kako ima već 17 takvih firmi, 16 u blokadi, a preko 17. “operira”. Sad vjerojatno već i 18 ili 19. Bavi se i izdavanjem računa utajivačima kako bi isti “začepili rupe”.

Drugi je pravomoćno osuđeni diler koji i dalje dila.

Treći nasilnik i huligan s dosjeom.

Četvrta narkomanka koja se fiksa pred vlastitom maloljetnom djecom.

Peti psihički bolesnik s debelom papirologijom koji po ulici viče kako nekim ljudima treba ubiti djecu, a onda ih zadaviti crijevima vlastite djece.

Ima i par vjerskih fanatika, koji su uvjereni da je Sinčić “drugi Kristov dolazak” ili profeta koji to najavljuje (čuvajte se lažnih proroka). Takvi su ipak manji problem jer vjeruju barem da ih pokreće ljubav, za razliku od ovih koje pokreće isključivo mržnja i želja da se nekome napakosti.

I tako dalje. Ja sam kriv jer sam takve udaljio iz Živog zida.

Kad ja za takve kažem da su to što jesu, oni vele da se prijetim i ucjenjujem. Međutim, kad krivotvoritelju kažeš da ga treba prijaviti i da treba odgovarati za svoja nedjela, to nije prijetnja, to je samo tvoja zakonska obaveza. Boriti se protiv ovršne mafije i nepravdi ugrađenih u sustav ne znači borbu za ukidanje zakona koji reguliraju kazne za ubojstva, krivotvorenja, financijske malverzacije i druga kaznena djela. To nije moja borba. Ja želim da ljudi više ne kopaju po kontejnerima, da umirovljenici dostojno žive jer su gradili ovu zemlju, da bude što manje sirotinje, da se radnike plaća, da mladi ne bježe iz domovine, da poljoprivrednici mogu imati konkurentne proizvode koje mogu plasirati u domovini i od toga živjeti. To je moja borba.

Mea culpa.

Oni za te gorespomenute ljude kažu da su to “vrhunski ljudi s titulama”, a ja radim sve iz ljubomore. Da citiram Stinga: “I don’t subscribe to that point of view.”

Svaka ptica svome jatu leti.

Vi prosudite prema vlastitoj savijesti.

<3

Svakog tko misli drugačije, nabijem na dršku metle, koliko je dugačka. Figurativno, naravno.